Suomessa virolaistölkkejä keräävä Viron Tölkkipalautus Oy vakuuttaa liiketoimintaansa liittyvien lupien olevan kunnossa.

Baltian uutistoimisto BNS kertoi eilen, että tyhjien juomatölkkien kuljettaminen takaisin Viroon on laitonta. Viranomaisten mukaan yli neljän kilon jätemäärän maahantuontiin tarvitaan kansainvälinen kuljetuslupa, ja jätteet tulee toimittaa jätteenkäsittely-yritykselle. Viron Tölkkipalautus ostaa kahdeksalla sentillä virolaisia juomatölkkejä ja kuljettaa ne Viroon palautettavaksi.

Yhtiön mediavastaava Mika Reinikainen sanoo, että neljä kiloa koskee yksityishenkilöitä.

- Meidän bisnes on se, että keräämme tölkkejä Suomessa. Jälleenkäsittelyn ja rahtauksen Viroon hoitavat virolaiset partnerit. Luvat ovat kunnossa.

Virallisesti Tölkkipalautus aloittaa tölkkien keruun elokuussa Jätkäsaaressa Helsingissä, mutta niitä on otettu vastaan jo nyt.

- Olemme tehneet pitkää taustatyötä ja selvitelleet asioita viranomaisten kanssa. Ei tässä kompastuta tällaisiin asioihin, Reinikainen toteaa.